CELEX: 32016R0874
Language: lt
Date: 2016-06-01 00:00:00
Title: 2016 m. birželio 1 d. Komisijos įgyvendinimo reglamentas (ES) 2016/874, kuriuo iš dalies keičiamas Įgyvendinimo reglamentas (ES) 2015/943 dėl skubių priemonių džiovintų pupelių importui iš Nigerijos sustabdyti (Tekstas svarbus EEE)

2.6.2016   
            
            
               LT
            
            
               Europos Sąjungos oficialusis leidinys
            
            
               L 145/18
            
         KOMISIJOS ĮGYVENDINIMO REGLAMENTAS (ES) 2016/874
   2016 m. birželio 1 d.
   kuriuo iš dalies keičiamas Įgyvendinimo reglamentas (ES) 2015/943 dėl skubių priemonių džiovintų pupelių importui iš Nigerijos sustabdyti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalį,
   kadangi:
   
               (1)
            
            
               Reglamente (EB) Nr. 178/2002 nustatyti Sąjungos ir nacionaliniu lygmenimis maistą reglamentuojantys bendrieji principai, visų pirma susiję su maisto sauga. Jame numatytos skubios priemonės, kurių Komisija imasi, kai įrodyta, kad iš trečiosios šalies importuojami maisto produktai gali kelti didelę riziką žmonių sveikatai;
            
         
               (2)
            
            
               Komisijos įgyvendinimo reglamentu (ES) 2015/943 (2) uždrausta importuoti džiovintas pupeles iš Nigerijos, deklaruojamas priskiriant KN kodą 0713 39 00, atsižvelgiant į didelį užteršimo neregistruota veikliąja medžiaga dichlorvosu, kurios koncentracija gerokai didesnė už Europos maisto saugos tarnybos apytiksliai nustatytą ūmaus poveikio etaloninę dozę, atvejų skaičių. Kol Nigerija įgyvendins atitinkamas rizikos valdymo priemones, draudimas taikomas iki 2016 m. birželio 30 d.;
            
         
               (3)
            
            
               įvedus importo draudimą, Skubių pranešimų apie nesaugų maistą ir pašarus sistemai perduota pranešimų apie tai, kad Nigerijos kilmės džiovintos pupelės, deklaruotos priskiriant KN kodus 0713 35 00 ir 0713 90 00, yra užterštos dichlorvosu. Todėl šiuo metu galiojančio draudimo taikymo sritis turėtų būti išplėsta ir apimti šiuos du papildomus kodus;
            
         
               (4)
            
            
               atsižvelgiant į tai, kad iš Nigerijos importuotose džiovintose pupelėse tebėra dichlorvoso, ir į Nigerijos veiksmų plano dėl integruoto kenkėjų valdymo ir didžiausių pesticidų likučių kiekių įgyvendinimo etapą, negalima daryti išvados, kad maistą reglamentuojančių teisės aktų reikalavimų dėl pesticidų liekanų laikymosi galima pasiekti per trumpą laikotarpį;
            
         
               (5)
            
            
               todėl importo draudimo trukmę reikėtų pratęsti papildomam trejų metų laikotarpiui, kad Nigerija galėtų įgyvendinti atitinkamas rizikos valdymo priemones ir suteikti būtinas garantijas;
            
         
               (6)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   Vienintelis straipsnis
   Reglamentas (ES) 2015/943 iš dalies keičiamas taip:
   
               1)
            
            
               1 straipsnis pakeičiamas taip:
               „1 straipsnis
               Šis reglamentas taikomas visoms Nigerijos kilmės džiovintoms pupelėms, deklaruotoms priskiriant KN kodus 0713 35 00, 0713 39 00 ir 0713 90 00.“
            
         
               2)
            
            
               5 straipsnis pakeičiamas taip:
               „5 straipsnis
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
               Jis taikomas iki 2019 m. birželio 30 d.“
            
         
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 1 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 31, 2002 2 1, p. 1.
   
      (2)  2015 m. birželio 18 d. Komisijos įgyvendinimo reglamentas (ES) 2015/943 dėl skubių priemonių džiovintų pupelių importui iš Nigerijos sustabdyti, kuriuo iš dalies keičiamas Reglamento (EB) Nr. 669/2009 I priedas (OL L 154, 2015 6 19, p. 8).